Help jou kind om troeteldier se dood te verwerk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind om troeteldier se dood te verwerk
Vrydag | 08 Desember | 2017
Die verlies van ʼn troeteldier is in baie gevalle ʼn kindjie se eerste kennismaking met die dood. Dit kan hom dus hartseer laat, maar kan hom ook met gevoelens van skuld, vrees en verwarring vul. Sommige kinders sal selfs kwaad wees vir ʼn maatjie wie se troeteldier nog lewendig is.
Dit is dus ons werk om ons kinders deur hierdie moeilike tyd te help.
ʼn Kleuter sal heel moontlik nog nie die konsep van dood verstaan nie. Verduidelik aan hom dat sy diertjie dood is en nie gaan terugkom nie, maar dat dit glad nie sy skuld is nie.
Vier- tot sesjariges is geneig om die dood te sien as ʼn verandering in die troeteldier se bestaan, en nie die einde van sy lewe nie. Hulle sal byvoorbeeld glo dat hulle diertjie nou onder die vloer of in die wolke bly.
Praat met jou kind op ʼn oop en eerlike wyse. Deel jou gevoelens sodat hy ook gemaklik kan voel om syne te deel. Jy sal sodoende kan meet of hy verstaan wat gebeur het. Moenie vir jou kind sê hoe hy moet voel nie. Moet hom ook nie kritiseer as hy huil nie, of hom beveel om sterk te wees nie.
Wanneer jy jou emosies met jou kind deel, moet jy nie beheer verloor nie. Jy kan huil sonder om te gil en skree. Hy moet steeds kan voel dat jy in beheer en hy in ʼn veilige omgewing by jou is.
Moedig hom aan om vrae te vra. As jou kind nie daaroor wil praat of enige hartseer toon nie, beteken dit nie dat hy nie die verlies intens ervaar nie.
Gebruik die korrekte woorde. Sê “dood”, nie “slaap” nie. Dit kan jou kind deurmekaar maak en ʼn verkeerde idee gee van wat gebeur het.
Rou is ʼn proses, nie ʼn gebeurtenis nie, en neem tyd. Dit is egter ʼn natuurlike proses, en met jou hulp sal jou kind daardeur kom.
Kinders kan makliker as volwassenes tussen hartseer en geluk rondspring. Dit is soms moeilik vir ons om te verstaan, aanvaar dit dus maar net.
Moenie bang wees om die troeteldiertjie se naam te gebruik nie; moenie van herinneringe wegskram nie.
Neem ʼn boek by die biblioteek uit wat by jou kind se ontwikkelingfase pas, wat oor die verlies van ʼn troeteldier handel.
Laat hom ʼn spesiale manier kies om die troeteldiertjie se herinnering vas te lê. Hy kan iets teken of skryf, of ʼn seremonie hou.
Wees waaksaam. Indien jou kind sukkel om die verlies te verwerk en byvoorbeeld nie kan konsentreer nie, oor selfdood praat, of ʼn algemene gedragsverandering ondergaan het by die skool of huis, moet jy professionele hulp kry.
Besluit saam met jou kind tussen ʼn gewone begrafnis en verassing. Moenie haastig wees nie. Besluit op ʼn spesiale en logiese plek om die troeteldiertjie te begrawe. Draai hom in sy gunstelingkombersie toe en hou ʼn mooi seremonie.
Sunshine Rescue Group. 2016. “Helping a child cope – the death of a pet”. http://www.sunshinerescuegroup.org/childandlosspet.pdf
Becker, K. 2012. “Helping your child grieve the loss of a pet”. Healthy Pets, http://healthypets.mercola.com/sites/healthypets/archive/2012/03/02/helping-your-child-grieve-the-loss-of-a-pet.aspx